17.

Iekļauj šādu jaunu sadaļu: “V SADAĻA APELĀCIJAS PAR EIROPAS SAVIENĪBAS CIVILDIENESTA TIESAS NOLĒMUMIEM 137. pants 1. Pārsūdzēšana apelācijas kārtībā notiek, iesniedzot apelācijas sūdzību Pirmās instances tiesas vai Civildienesta tiesas kancelejā. 2. Civildienesta tiesas kanceleja nekavējoties nosūta Pirmās instances tiesas kancelejai visus materiālus par lietas izskatīšanu pirmajā instancē un, attiecīgā gadījumā, arī apelācijas sūdzību. 138. pants 1. Apelācijas sūdzībā ietver šādas ziņas: a) apelācijas sūdzības iesniedzēja uzvārdu vai nosaukumu un adresi; b) pārējo dalībnieku, kas piedalījās tiesvedībā Civildienesta tiesā, uzvārdus vai nosaukumus; c) izvirzītos tiesību pamatus un argumentus; d) apelācijas sūdzības iesniedzēja prasījumus. Uz apelācijas sūdzībām attiecas 43. pants un 44. panta 2. un 3. punkts. 2. Apelācijas sūdzībai pievieno Civildienesta tiesas nolēmumu, kuru pārsūdz. Apelācijas sūdzībā norāda datumu, kad pārsūdzētais nolēmums ir paziņots apelācijas sūdzības iesniedzējam. 3. Ja apelācijas sūdzība neatbilst 44. panta 3. punktam vai šā panta 2. punktam, piemēro 44. panta 6. punktu. 139. pants 1. Apelācijā prasījumi var būt šādi: a) atcelt Civildienesta tiesas nolēmumu vai kādu tā daļu; b) pilnībā vai daļēji apmierināt tādu pašu prasījumu, kādu lūgts apmierināt pirmajā instancē; jauni prasījumi nav iesniedzami. 2. Apelācijā nedrīkst grozīt Civildienesta tiesā izskatītā strīda priekšmetu. 140. pants Apelācijas sūdzību izsniedz visiem tiesvedības Civildienesta tiesā dalībniekiem. Piemēro 45. panta noteikumus. 141. pants 1. Ikviens tiesvedības Civildienesta tiesā dalībnieks var iesniegt atbildes rakstu uz apelāciju divu mēnešu laikā no dienas, kad tam ir izsniegta apelācijas sūdzība. Termiņu, kurā iesniedzams atbildes raksts uz apelāciju, nevar pagarināt. 2. Atbildes rakstā uz apelāciju ietver šādas ziņas: a) iesniedzēja uzvārdu vai nosaukumu un adresi; b) datumu, kad tam ir izsniegta apelācijas sūdzība; c) izvirzītos tiesību pamatus un argumentus; d) prasījumus. Piemēro 43. panta un 44. panta 2. un 3. punkta noteikumus. 142. pants 1. Atbildes rakstā uz apelāciju prasījumi var būt šādi: a) noraidīt apelāciju vai kādu tās daļu vai arī atcelt Civildienesta tiesas lēmumu vai kādu tā daļu; b) pilnībā vai daļēji apmierināt tādu pašu prasījumu, kādu lūgts apmierināt pirmajā instancē; jauni prasījumi nav iesniedzami. 2. Atbildes rakstā uz apelāciju nedrīkst grozīt Civildienesta tiesā izskatītā strīda priekšmetu. 143. pants 1. Apelācijas sūdzību un atbildes rakstu uz apelāciju var papildināt ar replikas rakstu un atbildes rakstu uz repliku, ja priekšsēdētājs, pamatojoties uz pieteikumu, kas iesniegts septiņu dienu laikā pēc tam, kad iesniegts atbildes raksts uz apelāciju, to uzskata par vajadzīgu un noteikti atļauj iesniegt replikas rakstu, lai apelācijas sūdzības iesniedzējs varētu izteikt savu viedokli vai lai sagatavotu lēmuma pieņemšanu par apelāciju. Priekšsēdētājs nosaka dienu, līdz kurai ir jāiesniedz replikas raksts, un, izsniedzot šo replikas rakstu, dienu, līdz kurai ir jāiesniedz atbildes raksts uz repliku. 2. Ja atbildes rakstā uz apelāciju ir prasīts atcelt Civildienesta tiesas lēmumu vai kādu tā daļu, norādot pamatu, kas netika norādīts apelācijā, tad apelācijas sūdzības iesniedzējs vai cits lietas dalībnieks var attiecībā uz šo pamatu iesniegt repliku divu mēnešu laikā no dienas, kad tam ir izsniegts attiecīgais atbildes raksts uz apelāciju. Uz visiem papildu rakstiem pēc šādas replikas sniegšanas attiecas šā panta 1. punkts. 144. pants Uz procesu Pirmās instances tiesā saistībā ar apelāciju par Civildienesta tiesas nolēmumu attiecas 48. panta 2. punkts, 49. pants, 50. pants, 51. panta 1. punkts, 52., pants, 55. līdz 64. pants, 76.a. līdz 110. pants, 115. panta 2. un 3. punkts, 116. pants, 123. līdz 127. pants un 129. pants, ņemot vērā turpmākos noteikumus. 145. pants Ja apelācija vai kāda tās daļa ir acīmredzami nepieņemama vai nepamatota, Pirmās instances tiesa jebkurā laikā pēc tiesneša referenta ziņojuma un ģenerāladvokāta uzklausīšanas var ar motivētu rīkojumu noraidīt apelāciju vai kādu tās daļu. 146. pants Kad ir iesniegti 141. panta 1. punktā un, ja tādi ir, 143. panta 1. un 2. punktā minētie procesuālie raksti, Pirmās instances tiesa pēc tiesneša referenta ziņojuma, kā arī pēc ģenerāladvokāta un lietas dalībnieku uzklausīšanas var lemt par apelāciju bez procesa mutvārdu daļas, izņemot gadījumus, kad kāds no lietas dalībniekiem iesniedz pieteikumu, kurā ir izklāstīti iemesli, kāpēc tas vēlas tikt uzklausīts. Pieteikumu iesniedz viena mēneša laikā pēc paziņošanas attiecīgajam lietas dalībniekam par rakstveida procesa pabeigšanu. Priekšsēdētājs šo termiņu var pagarināt. 147. pants Reglamenta 52. pantā minēto ziņojumu Pirmās instances tiesai iesniedz pēc tam, kad iesniegti šā Reglamenta 141. panta 1. punktā un, attiecīgā gadījumā, 143. panta 1. un 2. punktā noteiktie procesuālie raksti. Ja šādi procesuālie raksti nav iesniegti, to pašu procedūru piemēro pēc tam, kad ir beidzies pieteikumu iesniegšanai noteiktais termiņš. 148. pants Pirmās instances tiesa lemj par tiesāšanās izdevumiem, ja apelācija ir nepamatota vai ja tā ir pamatota un lietā tiek taisīts spriedums. Reglamenta 88. pants attiecas tikai uz iestāžu iesniegtām apelācijām. Atkāpjoties no 87. panta 2. punkta, Pirmās instances tiesa attiecībā uz apelācijām, ko ir iesnieguši ierēdņi vai citi kādas iestādes darbinieki, var izdot rīkojumu par tiesāšanās izdevumu sadali, ja to prasa taisnīguma princips. Ja apelācijas sūdzību atsauc, piemēro 87. panta 5. punktu. 149. pants Pieteikums par iestāšanos lietā apelācijas tiesvedībā Pirmās instances tiesā iesniedzams viena mēneša laikā pēc 24. panta 6. punktā minētās publikācijas.”